Predlog IZVEDBENI SKLEP SVETA o spremembi Izvedbenega sklepa 2011/77/EU o finančni pomoči Unije Irski /* COM/2013/0679 final - 2013/0326 (NLE) */





OBRAZLOŽITVENI MEMORANDUM Da se dovoli ustrezna ocena skladnosti v skladu s programom makroekonomske prilagoditve za Irsko in da se zagotovi dokončanje končnega pregleda v časovnem obdobju za finančno pomoč, je treba spremeniti Izvedbeni sklep Sveta 2011/77/EU o finančni pomoči Unije Irski. Predlagana sprememba je v celoti tehnične narave in zadeva podaljšanje obdobja razpoložljivosti finančne pomoči s treh let na tri leta in dva meseca. Ključni parametri programa za makroekonomsko prilagoditev, zlasti trajanje programa in skupna finančna sredstva, ostanejo nespremenjeni. V skladu s členom 4 Uredbe (EU) št. 473/2013 o skupnem proračunskem časovnem okviru, ki je začel veljati 30. maja 2013, bodo irski organi objavili svoj osnutek proračunskega načrta najpozneje 15. oktobra 2013. Poleg tega se rezultati ocene bilance stanja glede na pogoje iz programa pričakujejo do konca novembra 2013. Za obsežno in temeljito oceno skladnosti s pogoji programa je bistvenega pomena, da se upoštevajo podatki v osnutku proračunskega načrta in diagnostiki banke. Zato 12. in končne misije za pregled v okviru irskega programa ni mogoče začeti pred 15. oktobrom 2013. Izvedbeni sklep Sveta 2011/77/EU trenutno navaja, da se finančna pomoč da na voljo v treh letih od prvega dneva po začetku veljavnosti, kar pomeni, da se obdobje razpoložljivosti pomoči konča 8. decembra 2013. Vse postopke za dokončanje pregleda in pripravo potrebnih dokumentov bi bilo treba zgostiti v preostalih nekaj tednov pred tem datumom, zaradi česar bi lahko zmanjkalo časa za ustrezen pregled pri ocenjevanju skladnosti ali pa bi se zaradi nepredvidenih dogodkov prekoračil rok. V tem primeru Irska ne bi prejela zadnjega izplačila. Da bi zmanjšali ta tveganja, se obdobje razpoložljivosti programa lahko podaljša za dva meseca. Omeniti je treba, da bo takšna odločitev izboljšala predvidljivost izplačil v okviru programa. Hkrati pa to izboljšuje kakovost ocene pregleda. Ti učinki koristijo državam upnicam in tudi državam dolžnicam ter s tem prispevajo k stabilnosti euroobmočja. Ob upoštevanju zgornjih razlag Komisija meni, da so spremembe za podaljšanje obdobja razpoložljivosti finančne pomoči, koristne za uresničitev ciljev programa. 2013/0326 (NLE) Predlog IZVEDBENI SKLEP SVETA o spremembi Izvedbenega sklepa 2011/77/EU o finančni pomoči Unije Irski SVET EVROPSKE UNIJE JE - ob upoštevanju Pogodbe o delovanju Evropske unije, ob upoštevanju Uredbe Sveta (EU) št. 407/2010 z dne 11. maja 2010 o vzpostavitvi Evropskega mehanizma za finančno stabilizacijo[1], zlasti člena 3(2) Uredbe, ob upoštevanju predloga Evropske komisije, ob upoštevanju naslednjega: (1) Na prošnjo Irske je Svet Irski odobril finančno pomoč (Izvedbeni sklep 2011/77/EU[2]) v podporo korenitemu ekonomskemu in reformnemu programu, katerega namen je ponovno vzpostaviti zaupanje, omogočiti ponovno trajnostno rast gospodarstva ter zaščititi finančno stabilnost na Irskem, v euroobmočju in v Uniji. (2) Komisija je 10. julija 2013 zaključila deseti pregled irskega programa gospodarskih reform. (3) Kratko podaljšanje obdobja razpoložljivosti finančne pomoči je nujno, saj bi omogočilo obsežno in natančno oceno skladnosti programa v okviru skrbno opravljene končne ocene, ter bi zagotovilo, da se odločitev o sprostitvi zadnjega obroka izvede pravočasno. (4) Zaradi navedenega bi bilo treba spremeniti Izvedbeni sklep 2011/77/EU – SPREJELA NASLEDNJI SKLEP: Člen 1 V členu 1(2) Izvedbenega sklepa 2011/77/EU se besede „v treh letih“ nadomestijo z „v treh letih in dveh mesecih“. Člen 2 Ta sklep je naslovljen na Irsko. Člen 3 Ta sklep se objavi v Uradnem listu Evropske unije. V Bruslju, Za Svet Predsednik [1] UL L 118, 12.5.2010, str. 1. [2] UL L 30, 4.2.2011, str. 34.